Motorola kompaniyasi Airwave’ni 1,56 milliard dollarga sotib olishi mumkin

AQShning Motorola Solutions kompaniyasi Buyuk Britaniyaning aloqa xizmatlarini yetkazib beruvchi Airwave Solutions kompaniyasini sotib olish bo‘yicha muzokaralar o‘tkazmoqda, deb xabar berdi “RIA Novosti”.

Macquarie Group Ltd. tomonidan nazorat qilinadigan Airwave’ning qiymati 1 milliard funt sterling (1,56 milliard dollar) atrofida bo‘lishi mumkin. Muzokaralar davom etmoqda. Airwave aksiyadorlari tuzilmasining murakkabligi bitimga erishishga xalal berishi mumkinligi aytilgan.
Motorola’ning Airwave’ni qo‘lga kiritish istagi AQSh kompaniyasining dasturiy ta’minot va aloqa xizmatlari bo‘yicha o‘z biznesini qurish rejalari bilan bog‘liq ekanligi taxmin qilingan. Motorola, Airwave va Macquarie vakillari muzokaralar to‘g‘risida izoh berishdan bosh tortgan.